รัฐมนตรีช่วยว่าการกระทรวงมหาดไทย เปิดศูนย์อำนวยการความปลอดภัยทางถนนช่วงเทศการปีใหม่ 2563 เน้นตั้งจุดตรวจด่านครอบครัว ด่านชุมชน
รัฐมนตรีช่วยว่าการกระทรวงมหาดไทย เปิดศูนย์อำนวยการความปลอดภัยทางถนนช่วงเทศการปีใหม่ 2563 เน้นตั้งจุดตรวจด่านครอบครัว ด่านชุมชน นายนิพนธ์ บุญญามณี รัฐมนตรีช่วยว่าการกระทรวงมหาดไทย เปิดศูนย์อำนวยการป้องกันและลดอุบัติเหตุทางถนนช่วงเทศกาลปีใหม่ 2563 เปิดเผยว่า รัฐบาลมีความห่วงใยความปลอดภัยในการเดินทางของประชาชนช่วงเทศกาลปีใหม่ 2563 จึงมอบหมายให้ศูนย์อำนวยการความปลอดภัยทางถนน โดยกรมป้องกันและบรรเทาสาธารณภัย บูรณาการทุกภาคส่วนขับเคลื่อนลดอุบัติเหตุทางถนนอย่างเต็มกำลัง โดยรณรงค์เจ็ดวันแห่งความปลอดภัยทางถนน ตั้งแต่วันที่ 27 ธันวาคม 2562 - 2 มกราคม 2563 โดยปีนี้ให้ความสำคัญกับการจัดตั้งด่านครอบครัวและด่านชุมชน โดยพลเอก ประวิตร วงษ์สุวรรณ รองนายกรัฐมนตรี รวมทั้งพลเอก อนุพงษ์ เผ่าจินดา รัฐมนตรีว่าการกระทรวงมหาดไทย ได้มอบแนวทางปฏิบัติ พร้อมกำชับทุกส่วนราชการที่เกี่ยวข้องปฏิบัติตามแผน พร้อมกันนี้ รัฐบาลยังได้นำความห่วงใย ของพระบาทสมเด็จพระเจ้าอยู่หัวที่ทรงห่วงใจประชาชนในช่วงเทศกาลปีใหม่ โดยมอบหมายให้จิตอาสาพระราชทาน เข้ามามีส่วนร่วมในการดูแลดูแลการสัญจรและวินัยจราจรในแต่ละพื้นที่ จึงอยากให้ทุกคนปฏิบัติตามกฏหมายอย่างเคร่งครัดนายมณฑล สุดประเสริฐ อธิบดีกรมป้องกันและบรรเทาสาธารณภัย ในฐานะเลขานุการศูนย์อำนวยการป้องกันและลดอุบัติเหตุทางถนนช่วงเทศกาลปีใหม่ 2563 กล่าวถึงการทำหน้าที่ของศูนย์อำนวยการป้องกันและลดอุบัติเหตุทางถนนช่วงเทศกาลปีใหม่ 2563 จะเป็นศูนย์กลางในการอำนวยการสั่งการและเชื่อมโยงการแก้ไขปัญหาอุบัติเหตุทางถนนกับศูนย์ปฏิบัติการระดับจังหวัด อำเภอ องค์กรปกครองส่วนท้องถิ่น รวมไปถึงกองบัญชาการตำรวจนครบาล ซึ่งเป็นศูนย์ปฏิบัติการหลักรับผิดชอบพื้นที่กรุงเทพมหานคร โดยในช่วง 7 วันแห่งความปลอดภัยทางถนน จะมีการติดตามสถานการณ์วิเคราะห์ปัจจัยเสี่ยงอุบัติเหตุในพื้นที่ เพื่อวางมาตรการและปรับแนวทางการดำเนินงานให้สอดคล้องกับสภาพปัญหาอุบัติเหตุทางถนนในแต่ละพื้นที่ ลดความสูญเสียจากอุบัติเหตุทางถนนให้เหลือน้อยที่สุด